PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FV/3/1/019	Bratislava, 30. marca 2010	

Protimonopolný úrad Slovenskej republiky, odbor koncentrácií v správnom konaní    číslo 0028/OK/2009 začatom dňa 23.09.2009 na základe oznámenia o koncentrácii podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256, prostredníctvom právneho zástupcu JUDr. Zuzany Chudáčkovej, advokátky advokátskej kancelárie bnt – Sovova Chudáčková  & Partner, s.r.o., so sídlom Cintorínska 7, 811 08 Bratislava vo veci zámeru koncentrácie podnikateľov Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256 a SPP Bohemia, a.s., so sídlom Vinohradská 1511/230, 100 00 Praha 10, Česká republika, IČO: 253 36 169
	
rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í    s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o prevode akcií, medzi podnikateľom EUROPGAS, a.s., so sídlom Vinohradská 1511/230, 100 00 Praha, Česká republika, IČO: 255 72 709 ako predávajúcim a medzi podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256 ako kupujúcim, ktorú strany plánujú uzavrieť v súlade s Memorandom o porozumení, uzatvorenom dňa 11.06.2009 medzi podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256, podnikateľom E.ON Ruhrgas International AG, so sídlom Huttropstraβe 60, 43138 Essen, Spolková republika Nemecko a medzi podnikateľom KKCG SE, so sídlom 199 Arch. Makarios III Avenue, 3030 Limassol, Cyprus, v dôsledku ktorých dôjde k získaniu priamej výlučnej kontroly podnikateľa Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256  nad podnikom podnikateľa SPP Bohemia, a.s., so sídlom Vinohradská 1511/230, 100 00 Praha 10, Česká republika, IČO: 253 36 169.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 23.09.2009 listom zaevidovaným pod č. 3425/2009, doručené podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, Slovenská republika, IČO: 35 815 256 (ďalej len „SPP“) prostredníctvom splnomocneného právneho zástupcu JUDr. Zuzany Chudáčkovej, advokátky advokátskej kancelárie bnt – Sovova Chudáčková & Partner, s.r.o., so sídlom Cintorínska 7, 811 08 Bratislava (ďalej len „právny zástupca“) Oznámenie zámeru koncentrácie (ďalej len „Oznámenie o koncentrácii“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa Oznámenia o koncentrácii spočíva v nadobudnutí priamej výlučnej kontroly podnikateľa SPP nad podnikom podnikateľa  SPP Bohemia, a.s.,  so sídlom Vinohradská 1511/230, 100 00 Praha 10, Česká republika, IČO: 253 36 169 (ďalej len „SPP Bohemia“) na základe Zmluvy o prevode akcií, medzi SPP ako kupujúcim a EUROPGAS, a.s., so sídlom Vinohradská 1511/230, 100 00 Praha, Česká republika, IČO: 255 72 709 (ďalej len „EUROPGAS“) ako predávajúcim (ďalej len „Zmluva o prevode akcií“), ktorú strany plánujú uzavrieť v súlade s Memorandom o porozumení, uzatvorenom dňa 11.06.2009 medzi SPP, E.ON Ruhrgas International AG, so sídlom Huttropstraβe 60, 43138 Essen, Spolková republika Nemecko (ďalej len „EON Ruhrgas“) a KKCG SE, so sídlom 199 Arch. Makarios III Avenue, 3030 Limassol, Cyprus (ďalej len „KKCG SE“) (ďalej len „Memorandum o porozumení“).
2.	Podľa § 10 ods. 10 zákona Oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa  § 10 odseku 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.
3.	Na základe doručenia Oznámenia o koncentrácii začalo dňa 23.09.2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0028/OK/2009, o čom úrad listom č. 3536/PMÚ SR/2009 zo dňa 30.09.2009 informoval účastníka správneho konania. 
4.	Dňa 24.09.2009 listom zaevidovaným pod č. 3462/2009 bolo úradu doručené Doplnenie oznámenia o koncentrácii, ktoré obsahovalo potvrdenie, preukazujúce úhradu správneho poplatku (ďalej len „Doplnenie OoK 1“) a dňa 13.10.2009 listom zaevidovaným pod č. 3710/2009 bolo úradu doručené Doplnenie oznámenia o koncentrácii (ďalej len „Doplnenie OoK 2“), ktoré obsahovalo písomné odôvodnenie a písomné podklady osvedčujúce skutočnosti podstatné pre koncentráciu. Úrad posudzoval všetky podklady, dokumenty a informácie predložené spoločnosťou SPP v Oznámení o koncentrácii ako aj v Doplnení OoK 2 a dospel k záveru, že v uvedenom prípade bolo úradu doručené odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečili úrad o svojom spoločnom zámere uskutočniť navrhovanú koncentráciu a ktorými preukázali úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu. Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9 vzťahujú aj na zámer koncentrácie oznámený úradu podľa § 10 ods. 10 zákona. 
5.	Vzhľadom na to, že Oznámenie o koncentrácii, Doplnenie OoK 1 a Doplnenie OoK 2 neobsahovali všetky náležitosti podľa § 10 ods. 12 zákona a vyhlášky úradu č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa zámeru koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 
6.	Predmetné oznámenie bolo ďalej doplnené listom zaevidovaným úradom dňa 18.11.2009 pod číslom 4265/2009 (ďalej len „Doplnenie OoK 3“), listom zaevidovaným úradom dňa 10.12.2009 pod číslom 4616/2009 (ďalej len „Doplnenie OoK 4“), listom zaevidovaným úradom dňa 15.12.2009 pod číslom 4654/2009 (ďalej len „Doplnenie OoK 5“), listom zaevidovaným úradom dňa 15.12.2009 pod číslom 4655/2009 (ďalej len „Doplnenie OoK 6“), listom zaevidovaným úradom dňa 23.12.2009 pod číslom 4803/2009 (ďalej len „Odpoveď od SPP Distribúcia“), listom zaevidovaným úradom dňa 23.12.2009 pod číslom 4814/2009 (ďalej len „Odpoveď od Nafta“), listom zaevidovaným úradom dňa 11.01.2010 pod číslom 54/2010 (ďalej len „Doplnenie OoK 7“) a listom zaevidovaným úradom dňa 11.01.2010 pod číslom 68/2010 (ďalej len „Odpoveď od Pozagas“).
7.	Doručením listu č. 68/2010 zo dňa 11.01.2010 sa Oznámenie o koncentrácii stalo úplným podľa § 10 ods. 12 zákona a Vyhlášky, a teda na základe uvedeného začala podľa § 11 zákona plynúť dňa 12.01.2010 lehota 60 pracovných dní na vydanie rozhodnutia, o čom úrad upovedomil účastníka konania listom č. 76/PMÚ SR/2010 zo dňa 12.01.2010.
8.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 24.09.2009.
9.	Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:
I.  Podnikatelia
10.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
SPP
11.	Podľa výpisu z obchodného registra Okresného súdu Bratislava I, Oddiel Sa, Vložka číslo 2749/B predloženého oznamovateľom zámeru koncentrácie je spoločnosť SPP akciovou spoločnosťou, založenou dňa 11.06.2001.
12.	Spoločnosť SPP má v obchodnom registri zapísané veľké množstvo činností, ktoré sú premetom jej podnikania. Avšak skupina SPP je skupinou spoločností, ktoré sa zaoberajú najmä prieskumom a ťažbou, nákupom, prepravou, distribúciou, dodávkou a skladovaním zemného plynu v Slovenskej republike.
13.	Gaz de France, v konzorciu s nemeckou spoločnosťou Ruhrgas (aktuálne E.On-Ruhrgas) a ruskou spoločnosťou Gazprom, uskutočnili víťaznú ponuku v marci 2002 na nadobudnutie 49 % majetkového podielu v slovenskej plynárenskej spoločnosti SPP, kde si Slovenská republika ponechala 51 %. V júni 2002 Európska Komisia a úrad povolili nadobudnutie tohto majetkového podielu pre Gaz de France a Ruhrgas, s možnosťou neskoršieho vstupu Gazprom do základného kapitálu SPP. 
14.	Spoločnosť SPP má dvoch akcionárov, ktorými sú Fond národného majetku Slovenskej republiky, so sídlom Drieňová 27, 721 01 Bratislava (ďalej len „FNM SR“) zastupujúci Slovenskú republiku s podielom 51 % a spoločnosť Slovak Gas Holding B.V., so sídlom Eleanor Rooseveltlaan 3, 2719AB Zoetermeer, Holandsko (ďalej len „SGH“) s podielom 49 %. Spoločníkmi spoločnosti SGH sú spoločnosti E.ON Ruhrgas a spoločnosť GDF International S.A.S., so sídlom 6 rue Curnonsky, Paris, 75017, Francúzsko (ďalej len „GDFI“). Jediným akcionárom spoločnosti GDFI je spoločnosť GDF Suez SA,  so sídlom 16-26 rue du Docteur Lancereaux 75008 Paríž, Francúzsko (ďalej len „GDF Suez“). Na základe zmluvy zaväzujúcej SGH voči slovenskému štátu, GDF Suez a E.On-Ruhrgas spoločne kontrolujú manažment SPP (štyria členovia zo siedmich členov predstavenstva).
15.	Legislatíva Slovenskej republiky požaduje, aby plynárenské spoločnosti právne oddelili svoje obchodné, prepravné a distribučné zložky, čo v roku 2006 viedlo k zmenám štruktúry skupiny SPP.
16.	SPP preto k 01.07.2006 uskutočnila právne a účtovné oddelenie prepravných a distribučných aktivít a založila dve dcérske spoločnosti: 
1.	eustream, a.s., (do 01.01.2008 pod názvom SPP – preprava, a.s.), so sídlom Mlynské nivy 42, 825 11 Bratislava (ďalej len „Eustream“), v ktorej SPP má 100 % podiel na základnom imaní a 
2.	SPP Distribúcia, a.s., so sídlom Mlynské nivy 44/b, 825 11 Bratislava (ďalej len „SPP Distribúcia“), v ktorej SPP má 100 % podiel na základnom imaní.
17.	Skupina SPP je teda v súčasnosti rozdelená na materskú spoločnosť obchodujúcu s plynom (SPP) a dve dcérske spoločnosti – Eustream, ktorá sa zaoberá prepravou plynu a SPP Distribúcia, ktorá sa zaoberá distribúciou plynu na Slovensku. 
18.	Medzi ďalšie spoločnosti, ktoré sú priamo kontrolované spoločnosťou SPP patria:
-	SPP aktíva, a.s., so sídlom Votrubova 11, 825 17 Bratislava (v ktorej má SPP 100 % podiel) (ďalej len „SPP aktíva“);
-	SPP CZ, a.s., so sídlom Novodvorská 803/82, 142 01 Praha, Česká republika (v ktorej má SPP 100 % podiel) (ďalej len „SPP CZ“);
-	InfoGas, a.s., so sídlom Kozia 17, 815 37 Bratislava (v ktorej má SPP 100 % podiel) (ďalej len „InfoGas“);
-	GEOTERM KOŠICE, a.s., so sídlom Moldavská 12, 040 11 Košice (v ktorej má SPP 95,82 % podiel) (ďalej len „GEOTERM KOŠICE“);
-	NAFTA, a.s., so sídlom Votrubova 1, 821 09 Bratislava, (v ktorej má SPP 56,15 % podiel, E.ON Ruhrgas International AG, Essen, Nemecko má 40,45 % podiel a ostatní akcionári majú podiel vo výške 3,40 %) (ďalej len „Nafta“).
19.	Zároveň medzi spoločnosti, ktoré sú nepriamo kontrolované spoločnosťou SPP prostredníctvom spoločnosti Nafta patria:
-	Naftárska leasingová spoločnosť, a.s., so sídlom Zastávka 2103, 908 45 Gbely (v ktorej má Nafta 100 % podiel) (ďalej len „NLS“);
-	Nafta Exploration, s.r.o., so sídlom Naftárska 965, 908 45 Gbely (v ktorej má Nafta 100 % podiel) (ďalej len „Nafta Exploration“);
-	Karotáž a cementace, s.r.o., so sídlom Velkomoravská 2606/83, 695 00 Hodonín, Česká republika (v ktorej má Nafta 51 % podiel) (ďalej len „KaC“).
20.	Zároveň medzi spoločnosti, ktoré sú nepriamo kontrolované spoločnosťou SPP prostredníctvom spoločností, ktoré sú kontrolované spoločnosťou Nafta patria:
-	AUTOKAC, s.r.o., so sídlom Velkomoravská 83, 695 00 Hodonín, Česká republika (ktorá je kontrolovaná prostredníctvom spoločnosti KaC s podielom 83 %) (ďalej len „AUTOKAC“);
-	EUROGRAPHIA, S.A., Cheseaus S/Lausanne, Švajčiarsko (v likvidácii), (ktorá je kontrolovaná prostredníctvom spoločnosti NLS s podielom 100 %).
21.	Zároveň spoločnosťou, ktorá je kontrolovaná spoločnosťou SPP spoločne so spoločnosťou Nafta je:
-	POZAGAS, a.s., so sídlom Malé námestie 1, 901 01 Malacky (v ktorom má SPP podiel 35 %, Nafta 35 % a G.D.F. INTERNATIONAL S.A., Paríž má podiel 30 %) (ďalej len „Pozagas“).
22.	Organizačná štruktúra spoločnosti SPP nemá teritoriálne oddelené jednotky a člení sa na šesť divízií a samostatnú sekciu aktív a inžinieringu pre prepravnú sieť. Jednotlivé divízie sa členia na sekcie. Uvedené jednotky nemajú rozhodovaciu, finančnú ani právnu samostatnosť. 
23.	Z vyššie uvedených skutočností vyplýva, že SPP je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
24.	V predmetnom správnom konaní je podnikateľ SPP zastúpený JUDr. Zuzanou Chudáčkovou, advokátkou advokátskej kancelárie bnt – Sovova Chudáčková & Partner, s.r.o., so sídlom Cintorínska 7, 811 08 Bratislava, na základe písomného splnomocnenia zo dňa 29.07.2009.   
SPP Bohemia
25.	Podľa výpisu z Obchodného registra Mestského súdu v Prahe, oddiel B, vložka č. 5638 predloženého oznamovateľom zámeru koncentrácie je spoločnosť SPP Bohemia akciovou spoločnosťou, založenou dňa 01.05.1997.
26.	Spoločnosť SPP Bohemia má v obchodnom registri zapísané veľké množstvo činností, ktoré sú premetom jej podnikania. Avšak medzi hlavný predmet jej činnosti patrí skladovanie zemného plynu a prevádzka podzemného zásobníka zemného plynu Dolní Bojanovice, ktorý je výlučne využívaný pre potreby vyvažovania distribučnej siete zemného plynu na území Slovenskej republiky.
27.	SPP Bohemia má dvoch akcionárov, ktorými sú SPP s podielom 50 % a spoločnosť EUROPGAS s podielom 50 %. 
28.	Medzi spoločnosti, ktoré sú priamo kontrolované podnikateľom SPP Bohemia patria:
-	SPP Bohemia Trade, a.s., so sídlom Úprkova 807/6, 695 01 Hodonín, Česká republika (v ktorej má SPP Bohemia 100 % podiel) (ďalej len „SPP Bohemia Trade“);
-	SPP Servis, a.s., so sídlom Klenová 16/A, 830 07 Bratislava (v ktorej má SPP Bohemia 100 % podiel) (ďalej len „SPP Servis“);
-	Moravské naftové doly, a.s., so sídlom Úprkova 807/6, 695 01 Hodonín, Česká republika (v ktorej má SPP Bohemia 51,82 % podiel) (ďalej len „MoNaDo“).
29.	Zároveň medzi spoločnosti, ktoré sú nepriamo kontrolované spoločnosťou SPP Bohemia prostredníctvom spoločnosti MoNaDo patria:
-	MND, a.s., so sídlom Úprkova 807/6, 695 01 Hodonín, Česká republika (v ktorej má MoNaDo 100 % podiel);
-	MND Gas Storage, a.s., so sídlom Úprkova 807/6, 695 01 Hodonín, Česká republika (v ktorej má MoNaDo 100 % podiel) (ďalej len „MND GS“);
-	MND Servisní, a.s., so sídlom Velkomoravská 900/405, 696 18 Lužice, Česká republika (v ktorej má MoNaDo 100 % podiel);
-	Nikolajevkaneft, Ruská federácia;
-	Vostokinvestneft, Ruská federácia;
-	Novospasskneft, Ruská federácia.
30.	Z organizačného hľadiska je spoločnosť SPP Bohemia rozdelená na tri divízie, ktoré nemajú rozhodovaciu ani právnu samostatnosť. Teritoriálne je od sídla spoločnosti oddelená prevádzkareň podzemný zásobník zemného plynu Dolní Bojanovice. Táto prevádzkareň nemá rozhodovaciu, finančnú ani právnu samostatnosť.
31.	Z vyššie uvedeného je zrejmé, že spoločnosť SPP Bohemia je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
II.  Forma koncentrácie
32.	Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
33.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
34.	Informácie uvedené v hranatých zátvorkách predstavujú v celom texte rozhodnutia predmet obchodného tajomstva.
35.	Koncentrácia podľa informácií poskytnutých v Oznámení o koncentrácii spočíva v získaní priamej výlučnej kontroly podnikateľa SPP nad podnikom podnikateľa SPP Bohemia a to zmenou z priamej spoločnej kontroly na priamu výlučnú kontrolu.
36.	Ako už bolo uvedené vyššie, spoločnosť SPP je akcionárom spoločnosti SPP Bohemia s podielom 50 % a druhým akcionárom s podielom vo výške 50 % je spoločnosť EUROPGAS. 
37.	Akcionármi spoločnosti EUROPGAS sú KKCG, a.s., so sídlom Vinohradská 1511/230, 100 Praha, Česká republika, IČO: 271 07 744 (ďalej len „KKCG“) a E.ON Ruhrgas, každý s podielom vo výške 50 %.
38.	EUROPGAS, a.s. je akcionárom spoločnosti MoNaDo s akciovým podielom vo výške 48,18 %. SPP Bohemia je akcionárom spoločnosti MoNaDo s obchodným podielom vo výške 51,82 %.
39.	MoNaDo je jediným akcionárom spoločnosti MND GS s akciovým podielom vo výške 100 %.
40.	V zmysle Memoranda o porozumení, ktoré bolo uzatvorené medzi SPP, E.ON Ruhrgas a KKCG SE má dôjsť k nasledovným transakciám:
A)	Spoločnosť skupiny KKCG nadobudne od spoločnosti E.ON Ruhrgas [OT] % akciový podiel na spoločnosti EUROPGAS, čím sa spoločnosť KKCG stane [OT] akcionárom spoločnosti EUROPGAS;
B)	Spoločnosť SPP nadobudne od spoločnosti EUROPGAS [OT] % akciový podiel na spoločnosti SPP Bohemia a stane sa tak [OT] akcionárom spoločnosti SPP Bohemia;
C)	Spoločnosť EUROPGAS nadobudne od spoločnosti SPP Bohemia akciový podiel na spoločnosti MoNaDo v rozsahu [OT] % a stane sa tak [OT] akcionárom spoločnosti MoNaDo;
D)	Spoločnosť SPP Bohemia odkúpi od spoločnosti MND GS podzemnú časť zásobníka plynu Dolní Bojanovice ako súčasť podniku. 
41.	Akcie spoločnosti SPP Bohemia nadobudne spoločnosť SPP od spoločnosti EUROPGAS na základe Zmluvy o prevode akcií, ktorú strany plánujú uzavrieť v súlade s Memorandom o porozumení. 
42.	Spoločnosť SPP Bohemia v súčasnosti vlastní nadzemnú časť podzemného zásobníka Dolní Bojanovice. Nadobudnutím podzemnej časti zásobníka Dolní Bojanovice sa stane spoločnosť SPP Bohemia vlastníkom celého zásobníka Dolní Bojanovice, t.j. nadzemnej technológie aj podzemných štruktúr na skladovanie, vrátane všetkých výlučných práv. Je potrebné uviesť, že podzemná časť tohto zásobníka nie je prevádzkyschopná bez prevádzky nadzemných technológií a samostatne sa nedá považovať za aktívum, na základe ktorého možno generovať obrat v zmysle § 9 ods. 3 zákona.
43.	Dôsledkom týchto transakcií bude zmena priamej spoločnej kontroly SPP a EUROPGAS nad podnikom podnikateľa SPP Bohemia na priamu výlučnú kontrolu podnikateľa SPP nad podnikom podnikateľa SPP Bohemia. 
44.	Ako je uvedené v Oznámení o koncentrácii, všetky vyššie uvedené transakcie sú vzájomne podmienené a preto k prevodu akcií spoločnosti SPP Bohemia na SPP dôjde až v okamihu, kedy spoločnosť SPP Bohemia prestane byť vlastníkom akcií spoločnosti MoNaDo. Uvedené transakcie sú vzájomne podmienené a budú realizované ako celok k jednému časovému okamihu. 
45.	Vzhľadom na to, že spoločnosti skupiny KKCG nemajú na území Slovenskej republiky žiadne podnikateľské aktivity, transakcie súvisiace s uvedenou skupinou nie sú pre úrad podstatné a preto v ďalšom texte bude posudzovať iba tie skutočnosti, ktoré sú pre predmetnú koncentráciu relevantné.
46.	Z uvedeného teda vyplýva, že predmetom transakcie bude nadobudnutie SPP Bohemia spoločnosťou SPP. 
47.	Ako už bolo uvedené vyššie, ako príloha Oznámenia o koncentrácii bola úradu doručená aj Zmluva o prevode akcií, ktorú strany plánujú uzavrieť v súlade s Memorandom o porozumení, uzatvorenom dňa 11.06.2009 medzi SPP, E.ON Ruhrgas a KKCG SE, na základe ktorých dôjde k získaniu kontroly podnikateľa SPP nad podnikom podnikateľa SPP Bohemia. Podpisom Memoranda o porozumení podnikateľ SPP záväzne prejavil vôľu nadobudnúť [OT] % akcií podnikateľa SPP Bohemia. Vychádzajúc z uvedeného je zrejmé, že nadobudnutý podiel akcií umožní podnikateľovi SPP vykonávať rozhodujúci vplyv na zloženie, hlasovanie alebo rozhodovanie orgánov podnikateľa SPP Bohemia.
48.	V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa SPP nad podnikom podnikateľa SPP Bohemia, ku ktorej dôjde na základe Zmluvy o prevode akcií.  
III.  Účastníci koncentrácie
49.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
50.	Na základe vyššie uvedeného úrad zistil, že účastníkom správneho konania je podnikateľ SPP, ktorý získa kontrolu nad podnikom podnikateľa SPP Bohemia. 
51.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 
52.	V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. 
53.	Účastníkmi predmetnej koncentrácie sú teda podnikatelia SPP a SPP Bohemia.
IV.  Koncentrácia podliehajúca kontrole úradu
54.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.
55.	Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

56.	Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
57.	Na základe predložených podkladov a informácií od účastníka konania úrad zistil, že podnikateľ SPP za uzavreté účtovné obdobie predchádzajúce vzniku koncentrácie, t. j. v roku 2008 dosiahol v Slovenskej republike celkový obrat vyšší ako 19 000 000 eur a podnikateľ SPP Bohemia dosiahol v roku 2008 celosvetový celkový obrat prevyšujúci 46 000 000 eur. Konkrétne údaje boli účastníkmi koncentrácie označené ako predmet obchodného tajomstva, úrad ich preto v texte bližšie neuvádza. 
58.	Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.
V.  Relevantné trhy
59.	Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
A)  Tovarové relevantné trhy   
60.	Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.
61.	Spoločnosť SPP pôsobí v oblasti obchodovania so zemným plynom a zabezpečuje s tým súvisiace obchodné, obslužné, podporné a servisné služby. 
62.	Spoločnosti ovládané spoločnosťou SPP pôsobia v nasledovných oblastiach: 
-	SPP Distribúcia sa zaoberá distribúciou zemného plynu na území Slovenskej republiky, zabezpečuje pripájanie svojich zákazníkov do distribučnej siete, rozvoj distribučnej siete a jej infraštruktúry, riadi prevádzku distribučnej siete, zabezpečuje vyvažovanie distribučnej siete a zabezpečuje pravidelnú údržbu a opravy plynovodných potrubí ako aj regulačných a odorizačných staníc;
-	Eustream sa zaoberá prepravou zemného plynu cez územie Slovenskej republiky, zabezpečuje služby spojené s prepravou plynu, prostredníctvom vstupno-výstupného bodu zabezpečuje prístup do slovenskej distribučnej siete a zodpovedá tiež za prevádzkovanie a údržbu jednotlivých úsekov plynovodov a kompresorových staníc prepravnej siete;  
-	Nafta sa zaoberá uskladňovaním zemného plynu v podzemných zásobníkoch  a ťažbou prírodných uhľovodíkov na území Slovenskej republiky;
-	Pozagas sa zaoberá uskladňovaním zemného plynu v podzemných zásobníkoch zemného plynu;
-	GEOTERM KOŠICE zaoberá sa využívaním geotermálnej energie, (v roku 2008 táto spoločnosť nevykázala žiaden obrat);
-	SPP CZ je obchodníkom so zemným plynom na území Českej republiky;
-	InfoGas zabezpečuje starostlivosť o informačné systémy pre SPP;
-	SPP aktíva nevykonáva žiadnu činnosť;
-	NLS podniká v oblasti leasingu;
-	Nafta Exploration sa zaoberá prieskumom, prípravou a otvárkou výhradných ložísk uhľovodíkov na území SR;
-	KaC sa zaoberá prieskumom, prípravou a otvárkou výhradných ložísk uhľovodíkov;
-	AUTOKAC sa zaoberá opravami motorových vozidiel.
63.	Vychádzajúc z  činností spoločnosti SPP a s ňou prepojených podnikateľov je možné konštatovať, že spoločnosť SPP a s ňou prepojené osoby pôsobia v nasledovných oblastiach: 
-	preprava zemného plynu, 
-	dodávka zemného plynu (veľkoobchod, maloobchod),
-	skladovanie zemného plynu,
-	distribúcia zemného plynu, 
-	finančné služby, 
-	geologická činnosť a ťažba uhľovodíkov.
64.	Spoločnosť SPP Bohemia sa zaoberá skladovaním zemného plynu a prevádzkuje podzemný zásobník zemného plynu  Dolní Bojanovice.
65.	Spoločnosti ovládané spoločnosťou SPP Bohemia pôsobia v nasledovných oblastiach: 
-	SPP Bohemia Trade sa zaoberá finančným leasingom;
-	SPP Servis sa zaoberá výrobou regulačných staníc zemného plynu a servisom plynárenských zariadení. 
66.	Keďže v rámci plánovanej transakcie stratí SPP Bohemia akúkoľvek kontrolu nad spoločnosťou MoNaDo a teda aj nad spoločnosťami ovládanými touto spoločnosťou, nezaoberáme sa pre účely vymedzenia relevantných trhov podnikateľskou aktivitou týchto spoločností. 
67.	Vychádzajúc z  činností spoločnosti SPP Bohemia a s ňou prepojených osôb je možné konštatovať, že spoločnosť SPP Bohemia a s ňou prepojené osoby pôsobia v nasledovných oblastiach: 
-	skladovanie zemného plynu,
-	výroba a servis plynárenských zariadení.
Trh skladovania zemného plynu
68.	Z Oznámenia o koncentrácii vyplýva, že zemný plyn sa uskladňuje v podzemných zásobníkoch zemného plynu. Podzemné zásobníky zemného plynu sú také prírodné horninové štruktúry, ktoré sú v dôsledku svojich geologických charakteristík vhodné pre uskladnenie zemného plynu. Uskladňovanie zemného plynu sa realizuje vtláčaním zemného plynu do podzemného zásobníka zemného plynu. Podzemné zásobníky v prvom rade zabezpečujú uskladňovanie zemného plynu v čase, kedy je jeho spotreba nižšia – obvykle v letnom období a jeho následnú ťažbu v období vyššej spotreby zemného plynu – obvykle v zimnom období. To znamená, že hlavnou úlohou podzemných zásobníkov je vyplniť medzeru medzi dodávkami zemného plynu a jeho skutočnou spotrebou. Podzemné zásobníky zemného plynu sa využívajú aj pre účely fyzického vyvažovania distribučnej siete zemného plynu, pričom pri fyzickom vyvažovaní distribučnej siete sa plyn zo zásobníkov čerpá pri nízkom tlaku v distribučnej sieti. S ohľadom na fyzikálne charakteristiky zemného plynu ako aj s ohľadom na špecifické fyzikálne a geologické vlastnosti podzemných zásobníkov zemného plynu, ktoré môžu byť umiestnené len vo vhodných lokalitách, neexistuje vhodnejší spôsob uskladnenia zemného plynu (myslí sa tým uskladňovanie veľkých objemov zemného plynu). 
69.	Spoločnosť SPP Bohemia prevádzkuje podzemný zásobník zemného plynu Dolní Bojanovice. Podzemný zásobník Dolní Bojanovice sa fyzicky nachádza síce na území Českej republiky, ale je umiestnený v blízkosti slovenských hraníc. Celý objem podzemného zásobníka Dolní Bojanovice dlhodobo využíva pre účely fyzického vyvažovania distribučnej siete na vymedzenom území Slovenskej republiky spoločnosť SPP Distribúcia ako prevádzkovateľ distribučnej siete. Podzemný zásobník zemného plynu Dolní Bojanovice nie je súčasťou trhu skladovania plynu v Českej republike a je napojený na slovenskú plynárenskú sieť.  
70.	Na území Slovenskej republiky sa nachádzajú nasledovné podzemné zásobníky zemného plynu: podzemný zásobník zemného plynu v okolí obce Láb, prevádzkovaný spoločnosťou Nafta (Láb 1, 2, 3 a Gajary-Báden) a podzemný zásobník zemného plynu v okolí obce Láb (PZZP Láb 4. stavba) prevádzkovaný spoločnosťou Pozagas. V oblasti skladovania teda pôsobí účastník koncentrácie, spoločnosť SPP Bohemia a zároveň spoločnosti, kde má majetkovú účasť druhý účastník koncentrácie SPP, a to spoločnosti Nafta a Pozagas.  
71.	Podzemný zásobník zemného plynu Dolní Bojanovice je na rozdiel od zásobníkov spoločnosti Nafta a zásobníka spoločnosti Pozagas využívaný výlučne pre účely fyzického vyvažovania distribučnej siete.
72.	Fyzické vyvažovanie siete predstavuje súbor činností, ktorými prevádzkovateľ siete riadi prevádzku siete na vymedzenom území Slovenskej republiky v reálnom čase tak, aby v každom okamihu zabezpečil dopravu plynu zo vstupných bodov siete na vymedzenom území do výstupných bodov siete a aby sa sieť na vymedzenom území prevádzkovala správne a bezpečne pre všetkých účastníkov trhu s plynom a náklady na prevádzku sa priraďovali jednotlivým účastníkom trhu s plynom. Vyvažovanie siete sa vykonáva za účelom dodržania rovnováhy medzi množstvom plynu vstupujúcim do siete a množstvom plynu odoberaným zo siete. Za fyzické vyvažovanie siete zodpovedá prevádzkovateľ siete. 
73.	Ako bolo uvedené vyššie, trh skladovania zemného plynu je špecifický tým, že skladovanie zemného plynu sa uskutočňuje v horninových štruktúrach, ktoré skladovanie zemného plynu umožňujú. Výskyt takýchto horninových štruktúr je obmedzený a vybudovanie technologickej infraštruktúry umožňujúcej realizovať skladovanie plynu je technologicky a finančne náročný proces. 
74.	Pre trh skladovania zemného plynu existujú obvyklé právne podmienky pre vstup na tento trh, a to nadobudnutie potrebných licencií a dodržiavanie platných technických požiadaviek pri výstavbe a prevádzke podzemných zásobníkov plynu. Ako obmedzenie možno podľa oznamovateľa zámeru koncentrácie vnímať potrebu získať povolenie od príslušného banského úradu na využívanie určených horninových štruktúr pre ich využitie na účely skladovania zemného plynu, pričom je zrejmé, že základnou prekážkou sú reálne možnosti lokalít vhodných pre skladovanie zemného plynu. 
75.	Pre trh skladovania zemného plynu sú charakteristické významné úspory z rozsahu. 
76.	Náklady vstupu na tento trh závisia od geologickej povahy štruktúr, v ktorých by bolo možné podzemný zásobník vybudovať, ako aj od možností napojenia takéhoto zásobníka na distribučnú sieť alebo prepravnú sieť. Z uvedeného dôvodu je možné konštatovať, že náklady vstupu na trh skladovania zemného plynu sú veľmi vysoké.  
77.	Ako uviedol oznamovateľ zámeru koncentrácie v Oznámení o koncentrácii, na trh skladovania zemného plynu vymedzený územím Slovenskej republiky nevstúpili za posledných 5 rokov žiadni iní podnikatelia a podľa informácií oznamovateľa zámeru koncentrácie neplánujú na trh skladovania zemného plynu pre účely vyvažovania distribučnej siete vstúpiť ďalší podnikatelia. 
78.	Možno konštatovať, že na vyššie definovaný relevantný trh je vstup pomerne náročný, vzhľadom na vysoké náklady vstupu na trh a nedostatok vhodných lokalít. 
79.	Vzhľadom na to, že podzemný zásobník zemného plynu Dolní Bojanovice je využívaný výlučne pre účely fyzického vyvažovania distribučnej siete, bolo by možné tento trh vymedziť aj užšie, a to ako trh skladovania zemného plynu pre účely vyvažovania distribučnej siete. Avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu tovarového relevantného trhu otvorenú a pre účely posúdenia predmetnej koncentrácie akceptoval vymedzenie tovarového trhu, ako trhu skladovania zemného plynu. 
Trh distribúcie zemného plynu
80.	Z Oznámenia o koncentrácii vyplýva, že z vecného hľadiska je distribúcia zemného plynu doprava zemného plynu distribučnou sústavou. Distribúcia zemného plynu sa realizuje od vstupného bodu distribučnej siete (najmä vstupný bod z prepravnej siete alebo zásobník zemného plynu) cez rozvodné plynárenské zariadenia až do výstupného bodu z distribučnej siete, v ktorom distribúcia plynu končí. Distribučná sieť pozostáva z plynárenských rozvodných zariadení, ktorými sa  plyn dostáva k zákazníkom. 
81.	Distribúcia zemného plynu je segment, pre ktorý sú charakteristické významné úspory z rozsahu, teda popri existujúcich sieťach nie je efektívne budovať ďalšie paralelné distribučné siete a distribúcia zemného plynu má preto charakter prirodzeného monopolu. Možnosť vytvorenia konkurencie v rámci distribúcie zemného plynu v súčasnosti neexistuje.
82.	S ohľadom na veľmi vysoké vstupné náklady a nerentabilnosť budovania paralelných distribučných sietí nie je pravdepodobné, aby na trh distribúcie zemného plynu vstúpil ďalší subjekt, ktorý by podnikal v oblasti vnútroštátnej distribúcie zemného plynu na celom území Slovenskej republiky. V súčasnosti účastníkom koncentrácie nie je známe, že by v dohľadnej budúcnosti mal na trh distribúcie zemného plynu vstúpiť subjekt, ktorý by mohol konkurovať spoločnosti SPP Distribúcia.  
83.	Možno konštatovať, že na vyššie definovaný relevantný trh je vstup náročný vzhľadom na vysoké náklady vstupu na trh a vysoké legislatívne bariéry vstupu. 
84.	Vzhľadom na vertikálne prepojenie trhu distribúcie, na ktorom pôsobí spoločnosť SPP Distribúcia a trhu výroby a servisu plynárenských zariadení, na ktorom pôsobí spoločnosť SPP Bohemia prostredníctvom dcérskej spoločnosti SPP Servis, je potrebné vymedziť trh distribúcie zemného plynu. Z uvedeného je zrejmé, že SPP Bohemia pôsobí na trhu dodávok pre trh distribúcie a SPP Distribúcia teda pôsobí na trhu odbytu pre tento trh. 
Trh výroby a servisu plynárenských zariadení
85.	Z Oznámenia o koncentrácii vyplýva, že plynárenským zariadením sa rozumie zariadenie určené na prepravu plynu, distribúciu plynu, uskladňovanie plynu vrátane zariadenia potrebného na poskytovanie podporných služieb, zariadenia potrebného na zabezpečenie prístupu a prevádzkovania prepravnej alebo distribučnej siete vrátane hlavného uzáveru plynu a priamy plynovod – plynovody, ktoré sú určené na vlastnú potrebu výrobcov zemného plynu alebo odberateľov zemného plynu. 
86.	Vo všeobecnosti možno trh výroby a servisu plynárenských zariadení  na základe informácií uvedených spoločnosťou SPP Servis a oznamovateľa zámeru koncentrácie bližšie rozdeliť na dva hlavné segmenty :
-	Výroba a predaj - potrubného materiálu spolu s príslušenstvom, metrologických prístrojov, plynárenských zariadení, regulačných a doregulovačných staníc plynu, domových regulačných zariadení, tlakových nádob;
-	Servis a s tým súvisiace služby - opravy a montáž meradiel plynu, údržba a opravy plynárenských zariadení, údržba a prevádzka regulačných staníc zemného plynu, projektovanie a inžiniering plynárenských zariadení, projektovanie stavieb a montáž vyhradených elektrických zariadení, rekonštrukcie regulačných staníc zemného plynu, zaškolenia obsluhy regulačných staníc zemného plynu, servis prepočítavacích prístrojov, servis odorizačných zariadení. 
87.	Ako bolo uvedené vyššie, v oblasti výroby a servisu plynárenských zariadení pôsobí na území Slovenskej republiky spoločnosť SPP Servis, ktorá je dcérskou spoločnosťou spoločnosti SPP Bohemia. Ako vyplýva z informácií predložených spoločnosťou SPP Servis, jej hlavnými činnosťami sú predaj tovarov, (kde možno zahrnúť nákup a predaj potrubného materiálu spolu s príslušenstvom, ako aj nákup a predaj metrologických prístrojov) a predaj vlastných výrobkov a služieb (kde možno zahrnúť výrobu regulačných a doregulovačných staníc plynu, výrobu domových regulačných zariadení, opravy a montáž meradiel plynu, údržbu a opravy plynárenských zariadení, projektovanie stavieb a montáž vyhradených elektrických zariadení). Na základe uvedeného možno konštatovať, že spoločnosť SPP Servis sa zaoberá výrobou a servisom plynárenských zariadení. 
88.	Plynárenské zariadenia sú využívané subjektmi, ktoré podnikajú v oblasti plynárenstva, teda subjektmi podnikajúcimi na trhu distribúcie plynu a skladovania plynu, ktoré sú trhmi odbytu pre trh výroby a servisu plynárenských zariadení. Z Oznámenia o koncentrácii vyplýva, že spoločnosť SPP pôsobí v oblasti dodávok zemného plynu, spoločnosť SPP Distribúcia pôsobí v oblasti distribúcie zemného plynu a spoločnosti Nafta a Pozagas pôsobia v oblasti skladovania zemného plynu. Z uvedeného je preto zrejmé, že trh výroby a servisu plynárenských zariadení možno považovať za trh dodávok pre vyššie uvedené trhy. 
89.	Úrad na základe vlastného prešetrovania a podkladov a informácií, ktoré predložili účastníci koncentrácie, ako aj vzhľadom na závery uvedené v tomto rozhodnutí, ponechal presnú definíciu tovarového relevantného trhu v tejto oblasti otvorenú a pre účely posúdenia predmetnej koncentrácie akceptoval vymedzenie tovarového trhu ako trh výroby a servisu plynárenských zariadení. 
B)  Priestorové relevantné trhy
90.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Trh skladovania zemného plynu
91.	Pri priestorovom vymedzení trhu skladovania zemného plynu, je potrebné brať do úvahy skladbu zákazníkov a účel, pre ktorý podzemné zásobníky zemného plynu jednotliví zákazníci využívajú, ako aj napojenie podzemných zásobníkov na existujúce distribučné a prepravné siete. 
92.	Zemný plyn, ktorý je skladovaný pre domácich alebo zahraničných zákazníkov sa do podzemných zásobníkov zemného plynu dostáva z príslušnej prepravnej siete. Pri jeho ťažení z podzemných zásobníkov je prepravovaný podľa potrieb zákazníkov cez prepravnú alebo distribučnú sieť. SPP Distribúcia využíva zásobníky zemného plynu na vyvažovanie distribučnej siete.
93.	Distribútor zemného plynu na území Slovenskej republiky môže využívať zásobníky zemného plynu napojené na príslušnú distribučnú sieť alebo zásobníky priamo prepojené na prepravnú sieť na území Slovenskej republiky. 
94.	Zásobník Dolní Bojanovice nachádzajúci sa v Českej republike je napojený priamym plynovodom na slovenskú prepravnú a následne na distribučnú sieť.
95.	V súvislosti so zásobníkom zemného plynu Dolní Bojanovice je možné tiež konštatovať, že tento zásobník je dlhodobo zazmluvnený spoločnosťou SPP Distribúcia (do roku 2029), ktorá ho využíva výlučne pre účely fyzického vyvažovania distribučnej siete na území Slovenskej republiky a tento zásobník zemného plynu neponúka svoje kapacity na trhu. 
96.	V uvedených súvislostiach majú zásobníky prevádzkované spoločnosťami Nafta a Pozagas  odlišnú povahu ako zásobník Dolní Bojanovice. Zásobníky prevádzkované spoločnosťami Nafta a Pozagas sú totiž prevažne využívané pre účely skladovania zemného plynu pre plynárenské spoločnosti, ako zdroj dodávok v období najväčšej spotreby a odberu zo siete.
97.	Vzhľadom na závery uvedené v tomto rozhodnutí úrad ponechal v predmetnom prípade presnú definíciu priestorového relevantného trhu otvorenú a pre účely posúdenia predmetnej koncentrácie akceptoval vymedzenie priestorového trhu ako územie Slovenskej republiky. 
Trh distribúcie zemného plynu
98.	V Slovenskej republike distribúciu zemného plynu zabezpečuje spoločnosť SPP Distribúcia, ktorej distribučná sieť pokrýva celé územie SR. Okrem toho tu pôsobí iba  niekoľko malých, menej významných lokálnych distribučných sietí, ktoré vznikli v oblastiach, kde nebola distribučná sieť SPP Distribúcia vôbec, alebo bola nedostatočne vybudovaná. 
99.	Prevádzkovateľ distribučnej siete má zo zákona povinnosť zabezpečiť prístup do distribučnej siete a uzatvoriť zmluvu o prístupe do distribučnej siete s každým, kto o to požiada, ak sú splnené technické a obchodné podmienky prístupu k distribučnej sieti. Podrobne sú tieto podmienky opísané v prevádzkových poriadkoch jednotlivých prevádzkovateľov sietí, ktoré schvaľuje ÚRSO. 
100.	Spoločnosť SPP Distribúcia, ktorá je prevádzkovateľom distribučnej sústavy zabezpečuje distribúciu plynu pre odberateľov na celom území Slovenskej republiky. 
101.	Vzhľadom na uvedené, možno priestorový relevantný trh distribúcie zemného plynu vymedziť územím Slovenskej republiky. 
Trh výroby a servisu plynárenských zariadení
102.	Ako vyplýva z informácií uskutočneného prieskumu, medzi najväčších odberateľov plynárenských zariadení a s nimi spojeného servisu patria prevažne spoločnosti sídliace na území Slovenskej republiky. Ako uviedla spoločnosť SPP Servis, export plynárenských zariadení sa v tejto spoločnosti uskutočňuje výlučne na územie Českej republiky. Vzhľadom na uvedené, by mohol byť priestorový trh výroby a servisu plynárenských zariadení vymedzený širšie ako národný trh, avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu priestorového relevantného trhu otvorenú a pre účely tejto koncentrácie posudzoval dopad koncentrácie na trh výroby a servisu plynárenských zariadení na území Slovenskej republiky.
VI.  Dopad koncentrácie na hospodársku súťaž
103.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením   § 4 ods. 1 zákona.
104.	Z podkladov a informácií od účastníkov koncentrácie vyplýva, že hlavným dôvodom tejto koncentrácie je efektívnejšie prevádzkovanie existujúcich plynárenských sietí, najmä efektívnejšie prevádzkovanie distribučnej siete nachádzajúcej sa na území Slovenskej republiky, ktorá pre svoju prevádzku dlhodobo využíva podzemný zásobník zemného plynu Dolní Bojanovice prevádzkovaný spoločnosťou SPP Bohemia, ktorý bol na tento účel aj vybudovaný, najmä zabezpečenie stabilnej prevádzky distribučnej siete v obdobiach obmedzených dodávok zemného plynu zo zahraničia. 
105.	Podľa informácií uvedených v Oznámení o koncentrácii, uvedená koncentrácia umožní efektívnejšiu a flexibilnejšiu prevádzku podzemného zásobníka zemného plynu, najmä z hľadiska jeho údržby a zvyšovania efektívnosti a technických parametrov zariadení používaných na prevádzku tohto zásobníka. Uvedené bude mať priame dopady na prevádzku distribučnej siete na území Slovenskej republiky, čím sa zabezpečí plynulosť dodávok plynu na území Slovenskej republiky. 
106.	Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia a postavenie jednotlivých súťažiacich na vymedzených relevantných trhoch.
Trh skladovania zemného plynu
107.	Ako už bolo uvedené vyššie na území Slovenskej republiky existujú v súčasnosti zásobníky prevádzkované spoločnosťami Nafta a Pozagas. Zásobník Dolní Bojanovice, ktorý je prevádzkovaný spoločnosťou SPP Bohemia  sa nachádza v Českej republike. 
108.	Ako vyplýva z Národnej správy URSO pre Slovensko za rok 2009, celková kapacita zásobníkov na území Slovenskej republiky je 2,75 mld. m3, pričom maximálny denný ťažobný výkon je cca 34 mil. m3, maximálny denný pevný vtlačný výkon je cca 29 mil. m3. 
109.	Ako vyplýva z Oznámenia o koncentrácii ako aj verejne dostupných informácií, z celkovej kapacity pritom  podzemné zásobníky prevádzkované spoločnosťou Nafta  Láb 1,2,3 a Gajary-Báden majú technickú skladovaciu kapacitu         2,13 mld. m3. Pokiaľ ide o objekt Gajary-Báden, zatiaľ je v prevádzke len prvá etapa výstavy. Druhá etapa by mala byť ukončená v roku 2011 a tretia etapa v roku 2013. Podzemný zásobník Láb 4 prevádzkovaný spoločnosťou Pozagas má technickú skladovaciu kapacitu 0,62 mld. m3 (resp. 620 mil. m3). Pre potreby Slovenskej republiky je využívaný aj podzemný zásobník Dolní Bojanovice, situovaný na území Českej republiky. Tento zásobník je nezávislý od spojovacích technológií využívaných spoločnosťou Nafta a Pozagas.
110.	Ako vyplýva zo Správy Ministerstva hospodárstva SR o výsledku monitorovania bezpečnosti dodávok plynu (ďalej len „Správa MH“), ako aj z Oznámenia o koncentrácii, kapacita podzemného zásobníka zemného plynu Dolní Bojanovice je 576 mil. m3, tento zásobník je využívaný výlučne spoločnosťou SPP Distribúcia.
111.	Zo Správy MH tiež vyplýva, že spoločnosť Pozagas plánuje na obdobie najbližších troch rokov (nasledujúcich po roku 2009) rozšírenie kapacity zásobníka o cca 0,05 mld. m3 (na prerušiteľnej báze) a spoločnosť Nafta plánuje rozšírenie kapacity zásobníkov o cca 0,10 mld. m3.
112.	Zásobníky spoločností Nafta a Pozagas sú prevádzkované pre účely skladovania plynu pre domáce aj zahraničné plynárenské spoločnosti. Zásobníky spoločností Nafta a Pozagas sú využívané na účely vyvažovania distribučnej sústavy u každej spoločnosti na úrovni cca [OT] %. Celková veľkosť trhu (resp. kapacita) skladovania zemného plynu v Slovenskej republike je v objemových jednotkách cca 3,326 mld. m3, táto hodnota zahŕňa okrem kapacity podzemných zásobníkov spoločností Nafta a Pozagas aj objem podzemného zásobníka Dolní Bojanovice.
113.	Na trhu skladovania zemného plynu pre účely vyvažovania distribučnej siete nepôsobí okrem vyššie uvedených osôb, iný subjekt.
114.	Trh skladovania zemného plynu pre účely vyvažovania distribučnej siete je striktne vymedzený územím, na ktorom sa príslušná distribučná sieť nachádza. Distribútor zemného plynu preto môže na skladovanie zemného plynu pre vyvažovanie distribučnej siete využiť len zásobníky zemného plynu, ktoré sú prepojené s distribučnou sieťou priamo alebo nepriamo. 
115.	Pri skladovaní zemného plynu je pre zákazníka dôležité, aby mal zabezpečenú skladovaciu kapacitu a technologické podmienky  vtláčania a ťažby zemného plynu zo zásobníka (bezpečnosť dodávok). Prevádzkovatelia podzemných zásobníkov využívajú na prideľovanie uskladňovacích kapacít jednotlivým účastníkom trhu s plynom formu otvorených verejných súťaží (tendrov). 
116.	Predmetnou koncentráciou nedôjde ku žiadnym zmenám na trhu skladovania zemného plynu, ktorých dôsledkom by boli významné prekážky efektívnej hospodárskej súťaže z nasledovných dôvodov:
117.	Ako už bolo uvedené vyššie, podzemný zásobník Dolní Bojanovice je využívaný výlučne spoločnosťou SPP Distribúcia, pre účely fyzického vyvažovania distribučnej siete na území Slovenskej republiky a jeho celá kapacita je pre tieto účely dlhodobo zazmluvnená (do roku 2029). Podzemný zásobník Dolní Bojanovice je z technického hľadiska vhodným zásobníkom pre účely fyzického vyvažovania distribučnej siete, keďže sa jedná o tzv. flexibilný zásobník, čo znamená, že zemný plyn môže byť do tohto zásobníka po 6 hodinách vtláčania opäť ťažený. 
118.	Vzhľadom na uvedené, a vzhľadom na to, že v dôsledku koncentrácie nedôjde ku zmene formy a účelu, na ktorý sú zásobníky prevádzkované spoločnosťami Nafta a Pozagas ako aj zásobník Dolní Bojanovice využívané je zrejmé, že koncentrácia neovplyvní súčasné trhové podmienky na území Slovenskej republiky. 
119.	Úrad dospel k záveru, že posudzovanou koncentráciou nedôjde k podstatným zmenám na trhu skladovania zemného plynu na území Slovenskej republiky. 
Trh distribúcie zemného plynu
120.	Ako už bolo uvedené vyššie, na území Slovenskej republiky na trhu distribúcie zemného plynu pôsobí spoločnosť SPP Distribúcia. Objemy dosiahnuté spoločnosťou SPP Distribúcia týkajúce sa distribúcie zemného plynu sú veľmi blízke objemom celkovej veľkosti trhu distribúcie zemného plynu. Objem spoločnosti SPP Distribúcia v roku 2008 dosiahol [OT] m3 v objemových jednotkách a [OT] eur vo finančných jednotkách. 
121.	Ceny v oblasti trhu distribúcie zemného plynu podliehajú cenovej regulácii URSO. URSO stanoví rozhodnutím pre každý kalendárny rok tarify za prístup do vysokotlakovej distribučnej siete, tarify za distribúciu plynu, tarify za poskytovanie podporných služieb a tiež podmienky uplatnenia uvedených taríf. 
122.	Ako bolo uvedené aj vyššie, SPP Bohemia, resp. jej dcérska spoločnosť SPP Servis pôsobí na trhu dodávok pre trh distribúcie zemného plynu a spoločnosť SPP Distribúcia pôsobí na trhu odbytu pre tento trh. 
123.	Trh distribúcie zemného plynu je špecifický tým, že distribúcia zemného plynu sa realizuje prostredníctvom rozsiahlej distribučnej siete, ktorá má určitú kapacitu, pričom distribúcia zemného plynu je technologicky riešená tak, aby bolo možné v priebehu celého roka zásobovať podnikateľov ako aj obyvateľstvo na území Slovenskej republiky zemným plynom. 
124.	Počet plynofikovaných obcí na Slovensku bol 2 230, čo  z celkového počtu     2 891 obcí predstavuje 77 % obcí, v ktorých žije 94 % všetkých obyvateľov Slovenska. Vzhľadom na celkové pokrytie vymedzeného územia môžeme stupeň fázy trhu považovať za zrelý a nepredpokladá sa výrazná expanzia rozširovania siete. 
125.	Na základe vyššie uvedených skutočností úrad dospel k záveru, že uskutočnením posudzovanej koncentrácie nedôjde k zmene existujúceho konkurenčného prostredia na trhu distribúcie zemného plynu na území Slovenskej republiky.
Trh výroby a servisu plynárenských zariadení
126.	Z Oznámenia o koncentrácii vyplýva, že základná životnosť plynárenských (technologických) zariadení  je odhadovaná na 30 rokov pri pravidelne realizovanej údržbe, kontrole a dodržiavaní plánovaných opráv. 
127.	Zabezpečenie stanovenej životnosti každého zariadenia je realizácia pravidelných, ale aj náhodných kontrol v súlade s platnou legislatívou. Legislatíva jednoznačne stanovuje, že prevádzkovateľ vyhradených technických zariadení je povinný zrealizovať servisnú prehliadku minimálne dva razy do roka. 
128.	Celková veľkosť trhu výroby a servisu plynárenských zariadení je podľa informácií od oznamovateľa zámeru koncentrácie odhadovaná za rok 2008 vo výške 20 248 290 EUR. 
129.	Predaj spoločnosti SPP Servis vo finančných jednotkách v roku 2008 dosiahol výšku [OT] eur. 
130.	Odhadovaný podiel na trhu výroby a servisu plynárenských zariadení spoločnosti SPP Servis je cca 30 - 40 %.
131.	Medzi najvýznamnejších konkurentov spoločnosti SPP Servis patria spoločnosti Streicher SK, a.s., Žilina, Stendhal s.r.o., Bratislava, AJ GAZ s.r.o., Žilina, Emerson Process Management s.r.o., Bratislava, Elster, s.r.o., Ďurkovič, obchodná činnosť, Zvolen, Plynostav – regulace plynu, a.s. Pardubice, ČR, Hutira Slovakia, s.r.o., Prievidza a Jozef Zámečník, Bratislava.
132.	Cieľovými skupinami zákazníkov na trhu výroby a servisu plynárenských zariadení sú najmä spoločnosti:
-	zaoberajúce sa výstavbou líniových stavieb,
-	zaoberajúce sa výstavbou plynových odberných miest,
-	realizujúce výstavbu, rekonštrukciu alebo opravu plynárenských zariadení,
-	zaoberajúce sa predajom komodity (plynu),
-	zaoberajúce sa prevádzkou, údržbou alebo servisom určených meradiel,
-	zaoberajúce sa distribúciou plynu,
-	zaoberajúce sa výstavbou a prevádzkou priemyselných objektov,
-	zaoberajúce sa výstavbou priemyselných parkov, skladovacích hál a pod.,
-	vlastniace technologické objekty a v zmysle zákona sú zodpovedné za jeho bezpečnú a spoľahlivú prevádzku.
133.	Z hľadiska predaja plynárenských zariadení a ich servisu nie sú budované žiadne osobitné distribučné siete, čo je dané aj charakterom plynárenských zariadení a ich servisu. Tovary a služby sú dodávané podľa individuálnych požiadaviek zákazníkov. V prevažnej miere sú tieto služby poskytované na základe dlhodobých rámcových zmlúv.
134.	Z Oznámenia o koncentrácii vyplýva, že na predmetnom trhu nedochádza k zásadným výkyvom. Je to dané najmä tým, že servis plynárenských zariadení je vykonávaný na plynárenských zariadeniach, ktoré sú kontinuálne využívané a vyžadujú pravidelné kontroly a údržbu. Určitým výkyvom dopytu zákazníkov môžu podliehať dodávky väčších  technologických zariadení – najmä regulačných staníc plynu, keďže dopyt po týchto zariadeniach je závislý aj na celkovej investičnej aktivite, (napr. výstavba investičných celkov, výstavba a prevádzka priemyselných parkov, výstavba bytových a rodinných domov a pod.).
135.	Proces dodávok plynárenských zariadení, s nimi súvisiacich služieb a servis týchto zariadení sa uskutočňuje formou verejného obstarávania (tendre). Ako vyplýva z výsledkov prieskumu, v rokoch 2007, 2008 a 2009 sa uskutočnilo viacero tendrov (medzi inými organizovaných aj spoločnosťami SPP Distribúcia, Pozagas a Nafta), kde víťaznými uchádzačmi okrem spoločnosti SPP Servis boli aj jej konkurenti.
136.	Na základe vyššie uvedených skutočností úrad dospel k záveru, že uskutočnením posudzovanej koncentrácie nedôjde k významnej zmene existujúceho konkurenčného prostredia a podnikateľ SPP (prostredníctvom SPP Servis) bude vystavený na predmetnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.
VII.  Záver
137.	Tak ako už úrad uviedol vyššie, uskutočnením posudzovanej koncentrácie sa konkurenčné prostredie na trhu skladovania zemného plynu, na trhu distribúcie zemného plynu a na trhu výroby a  servisu plynárenských zariadení výrazne nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na trhu skladovania zemného plynu, na trhu distribúcie zemného plynu a na trhu výroby a  servisu plynárenských zariadení.
138.	Podľa § 33 zákona úrad listom číslo 800/PMÚ SR/2010 zo dňa 09.03.2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.
139.	Dňa 17.03.2010 bol úradu doručený list zaevidovaný pod č. 944/2010 a dňa 18.03.2010 bol úradu doručený list, zaevidovaný pod č. 974/2010, v ktorých sa účastník konania prostredníctvom právneho zástupcu vyjadril k výzve pred vydaním rozhodnutia a žiadal, aby úrad zachovával utajenie a teda verejne nesprístupňoval informácie, ktoré konkrétne uviedol v spomínaných listoch. 
140.	Úrad na základe uvedených listov dňa 19.03.2010 zaslal právnemu zástupcovi výzvu na vyznačenie obchodného tajomstva č. 998/PMÚ SR/2010, v ktorej uviedol, ktorým požiadavkám na vyznačenie obchodného tajomstva vyhovel a ktoré nepovažuje za predmet obchodného tajomstva, nakoľko sú verejne dostupné na internete, a teda nenapĺňajú základné znaky obchodného tajomstva podľa § 17 Obchodného zákonníka. Úrad zároveň vyzval účastníka konania, aby sa k predmetnej výzve na vyznačenie obchodného tajomstva vyjadril, za účelom vyjasnenia si predmetných pripomienok.
141.	Vyjadrenie k výzve na vyznačenie obchodného tajomstva bolo úradu doručené faxom dňa 25.03.2010 a následne poštou dňa 29.03.2010 listom zaevidovaným úradom pod č. 1127/2010, kde účastník konania uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky a so závermi úradu sa plne stotožňuje.  
142.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.
Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	                                                    
	 Ing. Emília Babiaková
                                                                               riaditeľka odboru koncentrácií

Rozhodnutie sa doručuje:
JUDr. Zuzana Chudáčková
Advokátka
bnt – Sovova Chudáčková & Partner, s.r.o.
Cintorínska 7
811 08  Bratislava